

RĪGAS DOME

Rātslaukums 1, Rīga, LV-1050, tālrunis 67012222, e-pasts: riga@riga.lv

saistošie noteikumi

Rīgā

|  |  |
| --- | --- |
| 2025. gada 20. augustā |  Nr. RD-25-3-sn |
|  |  (prot. Nr. 4, 62. §) |

**Par finanšu atbalsta piešķiršanu bioloģiskās daudzveidības uzlabošanai**

Izdoti saskaņā ar Pašvaldību likuma 44. panta otro daļu

1. Saistošie noteikumi (turpmāk – noteikumi) nosaka kārtību, kādā Rīgas valstspilsētas pašvaldība (turpmāk – pašvaldība) atbalsta bioloģiskās daudzveidības uzlabošanu pašvaldības administratīvajā teritorijā, piešķirot finanšu līdzekļus (turpmāk – atbalsts) fiziskām personām.

2. Noteikumu mērķis ir veicināt klimata pārmaiņu mazināšanu un uzlabot pilsētas bioloģisko daudzveidību, aicinot fiziskās personas ieviest efektīvas un vienkāršas bioloģiskās daudzveidības saglabāšanā balstītas dārza apsaimniekošanas metodes, sekmējot atbildīgu un dabai draudzīgu dārza kopšanas metožu izvēli pašvaldības administratīvajā teritorijā.

3. Uz atbalstu var pretendēt fiziska persona, kas ir zemes īpašuma ar dārzu (turpmāk – dārzs) īpašnieks vai tiesiskais valdītājs un kurai nav nekustamā īpašuma nodokļa parāda vai citu neizpildītu saistību ar pašvaldību.

4. Atbalsta piešķiršanu organizē pašvaldības Pilsētas attīstības departaments (turpmāk – Departaments).

5. Atbalstu piešķir no Eiropas Komisijas vides un klimata pasākumu programmas LIFE projekta “Adaptīva sabiedrībā balstīta bioloģiskās daudzveidības pārvaldība pilsētu teritorijās, lai uzlabotu ekosistēmu savienojamību un veselību” (projekta
Nr. LIFE21-NAT-EE-urbanLIFEcircles/101074453; PVM ID APS1132) 2022. gada 25. augusta Granta līgumā Nr. LIFE21-NAT-EE-urbanLIFEcircles/101074453 aktivitātei paredzētajiem līdzekļiem.

6. Atbalsta kopējais apmērs ir 33 000 *euro*.

7. Atbalsta maksimālais apmērs aktivitātēm vienā dārzā ir 1500 *euro*, ievērojot šādu attiecināmo izmaksu sadalījumu:

7.1. noteikumu 12. punktā noteiktajām obligāti īstenojamām aktivitātēm ne vairāk kā 750 *euro*;

7.2. noteikumu 13. punktā noteiktajām citām aktivitātēm ne vairāk kā 750 *euro*.

8. Atbalsta piešķiršanai Departaments organizē konkursu.

9. Departaments apstiprina konkursa nolikumu un izveido konkursa komisiju, kura pieņem lēmumu par atbalsta piešķiršanu un atbalsta apmēru vai atteikumu piešķirt atbalstu.

10. Konkursa nolikumā nosaka:

10.1. pieteikuma iesniegšanas kārtību;

10.2. pieteikuma izskatīšanas un vērtēšanas kārtību, kā arī atbalsta apjoma noteikšanu atbilstoši izmaksu limitiem;

10.3. periodu, kurā realizējamas atbalstāmās aktivitātes, un attiecināmo izmaksu veikšanai saistītos izdevumus;

10.4. lēmuma par atbalsta piešķiršanu pieņemšanas kārtību;

10.5. rezultātu paziņošanas kārtību;

10.6. līguma par atbalsta piešķiršanu noslēgšanas, atbalsta izmaksas un atbalsta saņēmēja atskaites iesniegšanas kārtību;

10.7. citus noteikumus, kas sekmē Eiropas Komisijas vides un klimata pasākumu programmas LIFE projekta “Adaptīva sabiedrībā balstīta bioloģiskās daudzveidības pārvaldība pilsētu teritorijās, lai uzlabotu ekosistēmu savienojamību un veselību” (projekta Nr. LIFE21-NAT-EE-urbanLIFEcircles/101074453; PVM ID APS1132) 2022. gada 25. augusta Granta līgumā Nr. LIFE21-NAT-EE-urbanLIFEcircles/101074453 noteiktās aktivitātes īstenošanu.

11. Konkursa komisija pieņem lēmumu par atbalsta piešķiršanu un tā apmēru, izvērtējot, vai dārzā tiks īstenota vismaz viena no noteikumu 12. punktā noteiktajām obligāti īstenojamām aktivitātēm un vismaz trīs no noteikumu 13. punktā noteiktajām citām aktivitātēm. Atbalstu piešķir secīgi visiem atbalsta pretendentiem, kuri atbilst noteikumu prasībām, līdz tiek sasniegts noteikumu 6. punktā noteiktais atbalsta kopējais apmērs.

12. Atbalstu attiecina uz šādām obligāti īstenojamām aktivitātēm:

12.1. stādīšana bioloģiskajai daudzveidībai – dabiskas pļavas izveide ar vietējām augu sugām kopumā ne mazāk kā 5 **m²** platībā;

12.2. ūdens elementu izveide bioloģiskajai daudzveidībai:

12.2.1. mazās ūdenstilpes izveide ne mazāk kā 3 **m²** platībā;

12.2.2. lietus dārza vai mitrāja izveide;

12.2.3. esošas ūdenstilpes atjaunošana.

13. Atbalstu attiecina uz šādām citām aktivitātēm:

13.1. stādīšana bioloģiskajai daudzveidībai:

13.1.1. ar nektāru bagātu koku un krūmu stādīšana;

13.1.2. vietējo apputeksnētājiem draudzīgu lakstaugu stādīšana;

13.2. savvaļas dzīvotņu, mājvietu izveide un saglabāšana:

13.2.1. dažādu putnu sugu ligzdošanas būrīšu izgatavošana un uzstādīšana;

13.2.2. kukaiņu dzīvotņu izveide un uzstādīšana;

13.2.3. sikspārņu būrīšu izgatavošana un uzstādīšana;

13.3. augsnes un zemes apsaimniekošana bioloģiskās daudzveidības veicināšanai – kompostēšanas vietas izveide un uzturēšana.

14. Attiecināmās izmaksas ir aktivitāšu īstenošanai nepieciešamo materiālu, rīku, sēklu un stādu izmaksas.

15. Atbalstu piešķir ar nosacījumu, ka atbalsta saņēmējs vismaz nākamos piecus gadus no atbalsta saņemšanas brīža veicina bioloģisko daudzveidību dārzā, sekmējot konkursa ievaros īstenoto aktivitāšu uzturēšanu, dārza apsaimniekošanā drošu, no ķīmiskajiem mēslojumiem un pesticīdiem tīru vidi, pielāgo dārza pļaušanas intensitāti bioloģiskajai daudzveidībai, kā arī veic invazīvo sugu izskaušanu un kontroli.

16. Departamenta pārstāvis ir tiesīgs apmeklēt dārzu un pārbaudīt noteikumu, konkursa nolikuma vai līguma par atbalsta piešķiršanu nosacījumu izpildi dabā, ne vēlāk kā 48 stundas iepriekš brīdinot atbalsta pretendentu vai atbalsta saņēmēju un saskaņojot apmeklējuma laiku.

17. Pamatojoties uz konkursa komisijas lēmumu par konkursa rezultātiem, Departaments slēdz līgumu par atbalsta piešķiršanu un pēc līguma izpildes izmaksā atbalstu.

18. Departaments neizmaksā atbalstu, ja:

18.1. apstiprinātās aktivitātes nav īstenotas līgumā par atbalsta piešķiršanu noteiktajā termiņā un kārtībā;

18.2. līgumā par atbalsta piešķiršanu noteiktajā kārtībā un termiņā atbalsta saņēmējs nav iesniedzis Departamentam līgumā noteiktos atbalsta saņemšanai nepieciešamos dokumentus;

18.3. atbalsta saņēmējs nav novērsis Departamenta norādītos normatīvo aktu vai līguma par atbalsta piešķiršanu saistību pārkāpumus, kas konstatēti atbalstāmo aktivitāšu īstenošanas laikā.

19. Konkursa komisijas lēmumu par konkursa rezultātiem var apstrīdēt Rīgas pilsētas izpilddirektoram.

20. Paziņojumu par konkursu publicē pašvaldības oficiālajā tīmekļvietnē www.riga.lv un tīmekļvietnē www.rdpad.lv, norādot:

20.1. pieteikumu iesniegšanas termiņu;

20.2. konkursa nolikumu.

21. Konkursa komisijas lēmumu par konkursa rezultātiem publicē pašvaldības oficiālajā tīmekļvietnē www.riga.lv un tīmekļvietnē www.rdpad.lv.

|  |  |
| --- | --- |
| Rīgas domes priekšsēdētājs |  V. Kleinbergs |